# Recueil général et complet des fabliaux des 13e et 14e siècles/XIX
### XIX D’ESTORMI

1 Por ce que je vous ai molt chier, Vous vueil un flabel commencier D’une aventure qui avint. C’est d’un preudomme, qui devint 5Povres entre lui et sa fame. Non ot Jehans, et ele Yfame ; Riches genz avoient esté, Puis revindrent en povreté ; Mais je ne sai par quoi ce fu, 10Quar onques conté ne me fu ; Por ce ne le doi pas savoir. ﻿Troi prestre par lor mal savoir Covoitèrent dame Yfamain ; Bien la cuidièrent à la main 15Avoir prise, por la poverte Qui la féroit à descouverte. De folie se porpenssèrent, Quar parmi la mort en passèrent, Issi com vous m’orrez conter
20Se vous me volez escouter,
Et la matère le devine,
Qui nous raconte la couvine
De la dame et des .III. prelaz.
Chascuns desirre le solaz
25De dame Yfamain à avoir ;
Por ce li promistrent avoir,
Je cuit, plus de .IIII$^{xx}$. livres.
Ainsi le tesmoingne li livres,
Et la matère le raconte.
30Si com cil furent à grant honte
Livré par lor maléurtez.
Mès ce fist lor desléautez.
De lor crupes et de lor rains ;
Bien l’orrez dire au daarrains,
35Por que vous vueilliez tant atendre.
Ainz Yfame ne vout entendre
Lor parole ne lor reson,
Ainz a tout conté son baron
L’afère tout si comme il va.
40Jehans li respondit : « Diva,
Bele suer, me contes-tu voir ?
Te prometent-il tant d’avoir
Com tu me vas ci acontant ?
— Oïl, biaus frère plus que tant.
45Mès que je vueille lor bons fère.
— Dehez ait qui en a que fère,
Fet Jehans, en itel manière ;
Miex ameroie en une bière
Estre mors et ensevelis
50Que jà éussent lor delis De vous à nul jor de ma vie. — Sire, ne vous esmaiez mie, Fet Yfame, qui moult fu sage ; Povretez, qui molt est sauvage. 55Nous a mis en molt mal trepeil. Or feroit bon croire conseil Par quoi nous en fussons geté ; Li prestre sont riche renté ; S’ont trop dont nous avons petit : 60Se vous volez croire mon dit, De povreté vous geterai, Et à grant honte meterai Ceus qui me cuident engingnier. — Va donc, pense du hamoingnier, 65Fet Jehans, bele douce suer ; Mès je ne voudroie à nul fuer Qu’il fussent de vous au desus. — Tesiez, vous monterez là sus En cel solier tout coiement. 70Si garderez apertement M’onor et la vostre et mon cors ; Les prestres meterons là fors, Et li avoirs nous remaindra. Tout issi la chose avendra, 75Se vous le volez otrier. — Alez tantost sans detrier, Fet Jehans, bele douce amie, Mès, por Dieu, ne demorez mie. » ﻿Au moustier s’en ala Yfame,
80Qui moult par estoit bone fame ; Ainz que la messe fust chantée Fu assez tost amonestée De ceus qui quierent lor anui. Yfame chascun à par lui 85Tout belement l’un après l’autre, Qu’aine n’en sot mot li uns de l’autre, Mist lieu de venir à son estre. Tout avant au premerain prestre A mis la bone dame leu 90Que il viengne entre chien et leu, Et si aport toz ses deniers : « Dame, fet cil, moult volentiers, » Qui moult est près de son torment, Ne porquant va s’en liement. 95Estes-vous venu le secon, Qui voloit avoir du bacon ; Moult par avoit chaude la croupe. Devant dame Yfame s’acroupe, Puis li descuevre sa pensée. 100Et cele, qui s’est porpenssée De sa grande male aventure, Li a mis leu par couverture Qu’il venist quant la cloche sone : « Dame, jà n’aurai tant d’essoine, 105Fet li prestres, par S. Amant, Que je ne viegne à vo commant, Que pieça que je vous convoite. — Aportez moi donc la queilloite Que vous me devez aporter.
110— Volentiers, je les vois conter, » Fet cil, qui de joie tressaut. Et li autres prestres resaut, Puis li demande de rechief : « Dame, vendrai-je jà à chief 115De ce dont je vous ai requise ? » Et la dame, qui fu porquise De sa grant honte et de son mal, Li dist : « Biaus sire, il n’i a al ; Vostre parole m’a atainte, 120Et povretez qui m’a destrainte Me font otroier vo voloir ; Or venez sempres à prinsoir Trestout belement à mon huis, Et si ne venez mie vuis 125Que vous n’aportez ma promesse. — Jà ne puissé-je chanter messe, Dame, se vos n’avez vostre offre ; Je les vois mètre hors du coffre, Et les deniers et le cuiret. » 130Atant à la voie se met Cil qui est moult liez de l’otroi. Or se gardent bien de lor roi Qu’il ont porchacié laidement Lor mort et lor definement. 135﻿Oublié avoie une chose Qu’à chascun prestre à la parclose Fist Yfame entendre par guile Que Jehans n’ert pas en la vile ; Si s’en refist chascuns plus jois,
140Mès cele nuit à granz conjois Jurent, ce sachiez vraiement. Et dame Yfame isnelement Est revenue à sa méson ; Son baron conte la réson. 145Jehans l’oï ; moult liez en fu ; A sa niecète a fet le fu Alumer et la table metre. Cele, qui ne se vout demetre Qu’ele ne face son commant, 150A mis la table maintenant, Qu’ele savoit bien son usage. Et Yfame, qui moult fu sage, Li dist : « Biaus sire, la nuit vient ; Or sai-je bien qu’il vous covient 155Repondre, qu’il en est bien poins. » Et Jehans, qui ot .II. porpoins, En avoit le meillor vestu ; Biaus hom fu et de grant vertu. En sa main a pris sa coingnie ; 160Une maçue a empoingnie. Qui molt ert grosse, de pommier. ﻿Estes-vous venu le premier. Tout carchié de deniers qu’il porte ; Tout belement hurte à la porte, 165Il ne veut mie c’on l’i sache ; Et dame Yfame arrière sache Le veroil, et l’uis li desfarme. Quant cil a véu dame Yfame, Si la cuide avoir decéue.
170Et Jehans, qui tint la maçue, Qui molt ot grosse la cibole, Felonessement le rebole, Si que li prestres n’en sot mot ; Tout coiement, sanz dire mot, 175Avala Jehans le degré. Et cil, qui cuide avoir son gré De la dame tout à estor, Vint à li, se li fet un tor Si qu’en mi la méson l’abat. 180Et Jehans, qui sor eus s’embat, Tout belement et sanz moleste Le fiert à .II. mains en la teste Si durement de la coingnie, La teste li a si coingnie 185Li sans et la cervele en vole ; Cil chiet mors, si pert la parole. Yfame en fu moult esmarie ; Jehans jure sainte Marie, Se sa fame noise fesoit. 190De sa maçue la ferroit. Cele se test, et cil embrace Celui qui gist mors en la place ; En sa cort l’enporta errant ; Si l’a drecié tout maintenant 195A la paroi de son bercil, Et puis repère du cortil ; Dame Yfame reconforta. ﻿Et li autres prestres hurta, Qui queroit son mal et sa honte ;
200Et Jehans el solier remonte ; Et dame Yfame l’uis li œvre, Qui molt fu dolente de l’uevre ; Mès fere li estuet par force. Et cil entre carchiez el porce ; 205Les deniers mist jus qu’il portoit, Et Jehans, qui là sus estoit, Par la treillie le porlingne, Felonessement le rechingne ; Aval descent tout coiement. 210Et cil embraça esraument Celi por avoir son delit, Si l’abati en .I. biau lit. Jehans le vit, moult l’en pesa ; De la maçue qui pesa 215Le fiert tel cop en la caboce, Ce ne fu pas por lever boce, Ainz esmie quanqu’il ataint. Cil fu mors ; la face li taint, Quar la mort l’angoisse et sousprent. 220Et sire Jehans le reprent. Si le va porter avoec l’autre, Puis a dit : « Or estes-vous autre ; Je ne sai s’il vous apartient, Mès miex vaut compaignon que nient. » 225Quant ot ce fet, si s’en retorne ; Son afère moult bien atorne ; Les deniers a mis en la huche. ﻿Ez-vous le tiers prestre, qui huche Tout belement et tout souef.
230Et Yfame reprent la clef, Maintenant l’uis li desferma ; Et cil, qui folement ama, Entra en la meson carchiez. Et sire Jehans est muciez 235Souz le degré et esconssez. Et cil, qui cuide avoir son sez De la dame, l’a embrachie Et sus .I. biau lit l’a couchie. Jehans le vit, moult s’en corèce ; 240La maçue qu’il tint adrèce ; Tel cop li done lèz la temple Que toute la bouche li emple De sanc et de çervele ensamble. Cil chéi mors ; li cors li tramble, 245Quar la mort l’angoisse et destraint. Et sire Jehans le restraint, Maintenant le Prestre remporte, Si le dreça delez la porte : Quant ce ot fet, si s’en revient. 250﻿Or sai-je bien qu’il me covient Dire par quel réson Jehans, Qui molt ot cele nuit d’ahans, Remist les .II. prestres ensamble : Se ne le vous di, ce me samble, 255Li fabliaus seroit corrompus. Jehans fust à mal cul apus, Ne fust uns sien nièz, Estormis, Qui adonc li fu bons amis, Si com vous orrez el fablel.
260﻿Yfame ne fu mie bel De l’afère, mes moult dolante. « Se je Savoie où mes nièz hante, Fet Jehans, je l’iroie querre ; Il m’aideroit bien à conquerre 265A delivrer de cest fardel. Mès je cuit qu’il est au bordel. — Non est, biaus Sire, fet sa nièce ; Encor n’a mie moult grand pièce Que je le vi en la taverne 270Là devant chiés dame Hodierne. — Ha ! fet Jehans, por S. Grigore, Va savoir s’il i est encore. » Cele s’en torne moult corcie ; Por miex corre s’est escorcie ; 275A l’ostel vient, si escoutoit Se son frère léenz estoit. Quant el l’ot, les degrez monta ; Delez son frère s’acosta, Qui getoit les déz desouz main ; 280Ne li vint mie bien à main La chéance, quar il perdi ; A poi que tout ne porfendi De son poing trestoute la table. Voirs est, c’est chose véritable, 285Qui ne m’en croit demant autrui, Que cil a sovent grant anui Qui jeu de dez veut maintenir ; Mès ne vueil mie plus tenir Geste parole, ainçois vueil dire
290De celi qui son frère tire,
Qui de li ne se donoit garde.
﻿Estormis sa seror regarde,
Puis li demande d’ont el vient :
« Frère, fet-ele, il vous covient
295Parler à moi par çà desouz.
— Par foi, je n’irai mie sous.
Que je doi jà céenz .V. saus.
— Tesiez-vous, que bien seront saus,
Que je les paierai moult bien.
300Biaus ostes, dites moi combien
Mes frères doit céenz par tout.
— .V. sols. — Vez ci gage por tout ;
Je vous en lerai mon sorcot ;
A-il bien paié son escot ?
305— Oïl, bien avez dit réson. »
Atant issent de la méson.
Li vallés a non Estormis,
Atant s’est à la voie mis ;
Estormis sa seror demande
310Se c’est ses oncles qui le mande :
« Oïl , biaus frère, à grant besoing. »
﻿Li osteus ne fu mie loing ;
A l’uis vienent, enz sont entré,
Et quant Jehans a encontré 315Son neveu, moult grant joie en fet.
« Dites moi qui vous a mesfet,
Por le cul Dieu, fet Estormis.
— Je te conterai, biaus amis,
Fet sire Jehans, tout le voir :
320Uns prestres par son mal savoir
Vint dame Yfamain engingnier,
Et je le cuidai mehaingnier ;
Si l’ai ocis ; ce poise mi ;
Se cil le sevent d’entor mi,
325Je serai mors isnel le pas.
— Jà ne me mandiiez-vous pas,
Fet Estormis, en vo richèce,
Mès jà ne lerai por perèce,
Par le cul Dieu, fet Estormis,
330Puis que tant m’en sui entremis.
Que vous n’en soiez délivrez.
Fetes tost, .I. sac m’aportez,
Quar il en est huimès bien eure. »
Et sire Jehans ne demeure,
335Ainz li a le sac aporté.
Au prestre, qu’il ot acosté,
D’une part son neveu enmaine ;
Mès ainçois orent moult grand paine
Qu’il li fust levez sor le col.
340Estormis en jure S. Pol
Qu’ainz ne tint si pesant fardel. Ses oncles li baille .I. havel
Et une pelé por couvrir.
Cil s’en vait, s’a fet l’uis ouvrir,
345Qui ne demanda pas lanterne.
Parmi une fausse posterne,
Vait Estormis, qui le fais porte ;
Ne veut pas aler par la porte ;
Et quant il est aus chans venus,
350Si a le prestre geté jus ;
El fons d’un fossé fet la fosse.
Celui, qui ot la pance grosse,
Enfuet, et puis si l’a couvert.
Son pic et sa pelé rahert,
355Et son sac ; à tant s’en repère.
Et Jehans ot si son afère
Atiré qu’il ot l’autre prestre
Remis et el lieu et en l’estre
D’ont cil avoit esté getez
360Qui enfouir estoit portez ;
Bien fu parfont en terre mis.
A tant est venuz Estormis
A l’uis, et il li est ouvers.
« Bien est enfouis et couvers
365Fet Estormis, li dans prelas.
— Biaus nièz, ainz me puis clamer las,
Fet Jehans, qu’il estrevenuz ;
Jamès ne serai secoruz
Que je ne soie pris et mors ;
370— Dont il a le déable el cors,
Qui l’ont raporté çà dedenz ?
Et s’il i en avoit .II. cenz,
Si les enforrai-je ainz lejor. »
A cest mot a pris son retor.
375Son pic et son sac et sa pele,
Puis a dit : « Ainz mèz n’avint tele
Aventure en trestout cest monde.
A foi, dame Diex me confonde
Se j’enfouir ne le revois ;
380Je seroie coars renois,
Se mon oncle honir lessoie. »
A tant vers le prestre s’avoie,
Qui moult estoit lais et hideus ;
Et cil, qui n’ert pas péureus
385Nient plus que s’il ert toz de fer,
Li dist : « De par toz ceus d’Enfer
Soiez-vous ore revenuz ;
Bien estes en Enfer connuz
Quant il vous ont ci raporté. »
390A tant a le prestre acosté,
Si l’en porte, à tout lui s’en cort
Parmi le sentier de la cort ;
Ne le veut mie metre el sac.
Estormis sovent en somac
395Le regarde, si le ramposne : « Restriez ore por la dosne
Revenuz si novelement ?
Jà por nul espoentement
Ne lerai que ne vous enfueche. »
400A tant de la haie s’aprueche, Celui qu’il portoit i apuie ;
Sovent garde qu’il ne s’en fuie.
La fosse a fète molt parfonde.
Le prestre prent, dedenz l’afonde,
405Si lons comme il estoit le couche,
Puis li a les iex et la bouche
Et le cors tout couvert de terre ;
Puis jure les sainz d’Engleterre,
Ceus de France et ceus de Bretaingne,
410Que molt avera grant engaingne
Se li prestres revient huimès.
Mès de cestui est-il bien pès,
Que il ne porra revenir.
Mès du tiers soit au couvenir,
415Que il trovera jà tout prest ;
Mestier li est qu’il se r’aprest,
Quar on li jue de bondie.
Or est résons que je vous die
De Jehans, qui mist, c’est la voire
420El lieu du daarain provoire
Où li autre dui furent pris,
Qui jà erent fors du porpris
Enfoui par lor grant mesfet.
Et, tantost qu’Estormis ot fet,
425A son ostel est repériez.
« Hé ! la ! com je sui traveilliez,
Fet Estormis, et eschaufez !
Moult estoit cras et esfossez
Li prestres que j’ai enfoui ;
430Moult longuement i ai foui
Por lui metre plus en parfont ;
Se déable ne le refont
Revenir, jà ne revendra. »
Et Jehans dist jà ne verra
435L’eure qu’il en soit delivrez :
« J’en serai à honte livrez
Ainz demain à l’avesprement. »
Estormis li respont : « Comment
Serez-vous livrez à tel honte. ?
440— Ha ! biaus douz nièz, ci n’a nul conte
Que je ne soie en grant peril.
Revenuz est en no cortil
Li prestres que vous en portastes.
— Par foi, onques puis ne parlastes,
445Fet Estormis, que vous mentistes,
Quar orainz à voz iex véistes
Que je l’en portai à mon col :
Je n’en croiroie pas S. Pol,
Oncles, que vous déissiez voir.
450— Ha ! biaus douz nièz, venez véoir
Le prestre qui revenuz est.
— Par foi, tierce foie droiz est ;
Ne m’i leront anuit mengier.
Par foi, bien se cuide vengier
455Li déables qui le raporte ;
Mès de rien ne me desconforte,
Ne pris .II. oés lor granz merveilles. »
Au prestre vint ; par les oreilles
L’aert, et puis par le goitron ;
460Puis en a juré le poistron
Que le provoire renforra,
Ne jà por ce ne remaindra,
S’il a les déables el ventre.
A cest mot en grant paine rentre
465Estormis, qui le prestre encarche :
Sovent va maudissant sa carche ;
N’en puet mès, quar forment li griève.
« Par le cuer Dieu, cis fais me criève,
Fet Estormis, je m’en démet. »
470À tant à la terre le met,
Que plus avant ne le porta.
Delèz une saus acosta
Li prestres, qui ert cras et gros ;
Mès ainçois li sua le cors
475Que il éust sa fosse fète.
Et, quant il l’ot moult bien parfète,
Au prestre vint, et si l’embrace ;
Cil fu granz, et Estormis glace ;
En la fosse chiéent anduit.
480« Par foi, or ai-je mon pain cuit,
Fet Estormis, qui fu desous ;
Las ! or morrai-je ci toz sous,
Quar je sui ci en grant destrèce. »
Et la mains au prestre radrece.
485Qui del bort de la fosse eschape.
Puis li a donné tel soupape,
Por poi les denz ne li esmie :
« Vois, por le cul sainte Marie,
Fet Estormis, je suis matez !
490Cist prestres est resuscitez ;
Com m’a ore doné bon frap !
Je ne cuit que mes li eschap,
Que trop me foule et trop me mate. »
A tant l’aert par la gargate,
495Si le torne, et li prestres chiet :
« Par foi, fet-il, il vous meschiet.
Quant je sui deseure tornez ;
Malement serez atornez. »
A tant est saillis à sa pelé ;
500Au prestre en a donée tele
Qu’aussi la teste li esmie
Com fust une pomme porrie.
A tant est de la fosse issus ;
Celui, qui cras ertet fessus,
505A tout de terre acouveté ;
Assez a sailli et hurté
Por la terre sor lui couchier.
Puis jure le cors S. Richier
Que il ne set que ce puet estre
510Se li prestres revient en l’estre ;
Jà n’ert mès enfouiz par lui,
Quar trop li a fet grant anui,
Ce dist, puis s’en vait à cest mot.
﻿N’ot gueres aie quant il ot
510.I. prestre devant lui aler,
Qui de ses matines chanter
Venoit, par sa maie aventure ;
Par devant une devanture D’une méson est trespassez.
515Estormis, qui moult fu lassez,
Le regarda à la grant chape :
« Vois, fet-il, cil prestres m’eschape ;
Par le cul Dieu, il s’en reva.
Qu’est-ce, sire prestres ? Diva,
520Me volez-vous plus traveillier ?
Longuement m’avez fet veillier ;
Mes certes noient ne vous vaut. »
Dont hauce le havel en haut ;
Le prestre fiert si lèz l’oreille
530Que ce fust une grant merveille
Se li prestres fust eschapez,
Quar il fu du havel frapez
Que la cervele en chéi jus.
« Ha ! fet-il, trahitres parjurs,
535Com m’avez fet anuit de honte ! »
Que vous feroie plus lonc conte ?
Estormis le prestre reporte
Par une bresche lèz la porte ;
Si Fenfuet en une marlière.
540Trestout en si fête manière
Fist Estormis com j’ai conté,
Et, quant il l’ot acouveté
Le prestre, si repère à tant ;
Du revenir se va hastant,
545Por ce que li jors apparoit.
﻿Jehans estoit à la paroit
Dedenz sa méson apuiéz :
« Diex, fet-il, quant vendra mes nièz ?
Moult sui engranz que je le voie. »
550Estes-vous celui par la voie
Qui moult ot eu de torment ;
A l’uis vient, et cil esraument
Li ouvri l’uis, et si le baise.
Puis li dist : « Moult dout la malaise
555Que vous avez eu por mi ;
Molt vous ai trové bon ami
Anuit, foi que doi S. Amant ;
Or pués bien fère ton commant
De mon cors et de mon chatel. »
560Dist Estormis : « Ainz n’oï tel ;
N’ai soing de deniers ne d’avoir.
Mès, biaus oncles, dites moi voir
Se li prestres est revenuz.
— Nenil ; bien fui secoruz ;
565Jamès aparçuz n’en serai.
— Ha ! biaus oncles, je vous dirai
Une bone chetiveté ;
Quant j’oi le prestre acouveté,
Or escoutez que il m’avint :
570Li prestres devant moi revint
Quant je dui entrer en la vile ;
Eschaper me cuida par guile,
Et je li donai du havel
Si durement que le cervel
575Li fis espandre par la voie.
A tant le pris ; si me ravoie
Par la posterne là aval ;
Si l’ai geté en contreval ;
En une rasque l’ai bouté. »
580Et, quant Jehanz ot escouté
La réson que li dist ses nièz.
Si dist : « Bien en estes vengiéz. »
Après dist bas tout coiement :
« Par foi, or va plus malement,
585Que cil n’i avoit riens mesfet ;
Mès teus compère le forfet
Qui n’i a pas mort deservie.
A moult grant tort perdi la vie
Li prestres qu’Estormis tua,
590Mès déables grant vertu a
De genz engingnier et sousprendre. »
﻿Par les prestres vous vueil aprendre
Que folie est de covoitier
Autrui fame, ne acointier :
595Ceste résons est bien aperte.
Cuidiez-vous por nule poverte
Que preude fame se descorge ?
Nenil, ainz se leroit la gorge
Soier à un trenchant rasoir,
600Qu’ele féist jà por avoir
Chose dont ses sire éust blasme.
Cil ne furent mie de basme
Enbaussemé à l’enfouir,
Qui Yfame voudrent honir,
605Ainz furent paie à lor droit.
Cis fabliaus moustre en bon endroit,
Qui enseigne à chascun provoire
Que il se gardent bien de boire
A tel hanap comme cil burent.
610Qui par lor fol sens ocis furent,
Et par lor grant maléurté.
Vous avez moult bien escouté
Comme il furent en terre mis.
﻿Au mengier s’assist Estormis ;
615Assez but et assez menja ;
Après mengier l’acompaingna
Jehans ses oncles à son bien.
Mès je ne sai mie combien
Il furent puis se di ensamble ;
620Mès on ne doit pas, ce me samble.
Avoir, por nule povreté, Son petit parent en viuté,
S’il n’est ou trahitres ou lerres ;
Que s’il est fols ou tremelères,
625Il s’en retret au chief de foiz.
Vous avez oï mainte foiz
En cest fablel que Jehans fust,
Se ses nièz Estormis ne fust,
Honiz entre lui et s’ancele.
630Cest fablel fist Hues Piaucele.
* ↑ XIX. — D’Estormi, p. 199. Publié par Méon, IV, 452-472 ; et donné en extrait par Legrand d’Aussy, IV, 264-265.
* ↑ Vers 2 — uns fabler, lisez un fablel.
* ↑ 39 — com, lisez comme.
* ↑ 76 — destrier, lisez detrier.
* ↑ 167 — deffarme, lisez desfarme.
* ↑ 231 — defferma, lisez desferma.
* ↑ 316 — meffet, lisez mesfet.
* ↑ 339 — sur, lisez sor.
* ↑ 342 — uns, lisez (.I.) un.
* ↑ 211, 17, R’estuez, lisez Restriez.
* ↑ 414 — convenir, lisez couvenir.
* ↑ $^{et}$ 418 et 595 — reson, lisez resons.
* ↑ $^{et}$ 423 et 585 — meffet, lisez mesfet.
* ↑ 484 — radresse, lisez radrece.